Ди къуэш республикэхэм
«Лавина» спектаклыр
Адыгей. Дыгъуасэ Псыхуабэ къалэм къыщызэIуахащ Урысейм и къалэхэм я театр цIыкIухэм я IX фестиваль. Адыгейм и Лъэпкъ театрым абы щигъэлъэгъуэнущ тырку драматург Джюдженогл Тунджер и пьесэмкIэ ягъэува «Лавина» спектаклыр.
Пьесэр гъэщIэгъуэнщ. Урысейм, Адыгейм я цIыхубэ артист Къукъан Мурат зэрыжиIэмкIэ, щIыналъэм и лъэпкъ театрым и актерхэм иджырей драматургхэм я лэжьыгъэ куэдым а пьесэр къыхахащ я дуней тетыкIэкIэ нэхъ зэрапэгъунэгъум къыхэкIыу. Бгылъэ къуажэм щыпсэухэм я тхыдэм щызэфIэува гъащIэм зихъуэжу хуитыныгъэр щызыхащIэ а спектаклым щоджэгу Адыгейм и цIыхубэ артистхэу Зыхьхэ Мелэчэт, Заурбий, Устэкъ Мухътар, республикэм щIыхь зиIэ и артистхэу Ачмыжь Нурбий, Лъыней Iэсият сымэ, нэгъуэщIхэри.
ДынасыпыфIэщ, дэрэжэгъуэ къозыт уи творчествэм зезыгъэIэт уи лэжьэгъухэм уахуэзэныр сыт щыгъуи гуапэщ. Ди фIэщ мэхъу иджырей фестивалыр ди театрым дежкIэ лъагапIэм ухуэзышэ утыку хъуну, Лъэпкъ театрым иригъэкIуэкI Iуэхугъуэхэм дэри сыт щыгъуи дыхэтыну, — жеIэ Адыгейм и Лъэпкъ театрым и унафэщI Зыхь Мелэчэт.
СыткIи къызэгъэпэщащ
Къэрэшей-Шэрджэс. ЩIыналъэм гу-лъынтхуэ узхэм щеIэзэ и центрым и IэщIагъэлIхэм иджы япэ дыдэу республикэм щрагъэкIуэкIащ инфаркт, инсульт узыфэхэр зиIэ сымаджэхэм технологие лъагэр къагъэсэбэпу медицинэ дэIэпы- къуныгъэ ятынымкIэ операцэ.
Операцэр щекIуэкIащ «Урысей Ипщэ» программэм ипкъ иткIэ яухуа IуэхущIапIэм. Центрыр сыт и лъэныкъуэкIи зыхуей хуэгъэзэным сом мелуани 130-рэ трагъэкIуэдащ. Иджырей технологие лъагэ эксперт-класс медицинэ Iэмэпсымэ къащэхуащ. А аппаратыр уимыIэу гум ехьэлIа операцэ пщIы хъунукъым. Ар щрагъэкIуэкI пэшым лабораторэ щхьэхуэ иIэщ, операцэм узыщыхуеину псомкIи къызэгъэпэщащ.
2013 гъэм къриубыдэу гум ехьэлIа операцэ 40 иджыри центрым щрагъэкIуэкIыну я мурадщ.
Уэрдокъуэ Женя.
